**Patient Vejledning i lysbehandling – Smalspektret UVB-lys**

**Hvad er smalspektret UVB-lys?**

Smalspektret UVB-lys er ultraviolet lys af typen UVB, som også er en del af solens naturlige spektrum. UVB-lys er kortbølget ultraviolet lys.

**Hvem behandles med lysbehandling?**
UVB-lys anvendes til at behandle hudsygdomme som f.eks. psoriasis, eksem og hudkløe.

**Hvordan virker UVB behandling?**

UVB-lys virker på hudens øverste lag, hvor det dæmper kløe, mindsker rødme og nedsætter dannelsen at skæl ved psoriasis.

**Hvordan gives behandlingen?**

Hvis det er hele din krop, arme og ben, der skal behandles, skal du ind i en opretstående lyskabine som er beklædt med UVB rør.
Behandlingen kan også gives på kun hænder og fødder i en mindre lysmaskine.
Under lysbehandlingen anvendes beskyttelsesbriller. Hos mænd tildækkes kønsdelene. Hvis der ikke er udslæt eller kløe i ansigtet, afskærmes ansigtet med papir eller et stykke stof.
Når du træder ind i lyskabinen, bør du stå midt i kabinen. Du kan ikke brænde dig på rørene.
Personalet indtaster lysdosis til dig før hver behandling. Du får lys på hele kroppen. Kabinen kan du åbne indefra.

**Hvordan forløber behandlingerne?**

* For at opnå den bedste og hurtigste effekt, skal du møde med så ren hud som muligt. Efter lysbehandlingen kan du anvende din daglige fugtighedscreme.
Du må ikke anvende stærk hormon creme de dage du får lysbehandlingen
* Du skal behandles 3 gange om ugen i 5 uger, herefter skal du til en kontrol ved hudlægen. Hvis der er god effekt af behandlingen, men der fortsat er rest tilbage, kan du tilbydes yderligere 10 lysbehandlinger.
* Behandlingstiden vil være meget lidt stigende igennem behandlingsforløbet. Dette for at undgå skoldning
* Da Lysbehandlingen vil udtørre din hud, er det vigtigt at du anvender rigelige mængder fed fugtighedscreme, minimum 70% fed creme. Kan købes i forskellige udgaver på apoteket. Du kan evt. få en prøvecreme udleveret her i klinikken.

**Hvornår opleves effekt af lysbehandlingen?**

Du skal regne med mellem 8-10 behandlinger før der opleves effekt. Men nogen vil opleve effekt allerede efter 4-5 gange. Dette kræver at behandlingen 3 gange om ugen overholdes.

**Er der bivirkninger?**

Du kan blive rød, og din hud kan blive lettere solbrændt og eventuelt mere tør. Vi fraråder at du tager solbad eller solarium i den periode, du får lysbehandling. Behandlingen vil være svær at styre og der er risiko for at du bliver forbrændt. I sommerperioden bør du opholde dig i skyggen. Beskytte din hud med tøj. Den hud du ikke har dækket med tøj, kan du smøre med solcreme faktor 50

**Får du medicin?**

Husk at fortælle hvis du får ny medicin i den periode, du får lys. Noget medicin gør din hud mere følsom for lys, og du kan risikere at blive forbrændt.